text: Bredt forlig giver flere penge til psykiatri
  18 september 2018 kl. 03.28
  Et bredt flertal i det syddanske regionsråd indgik mandag aften aftale om Region Syddanmarks 2019-budget. 
  En fornuftig økonomiaftale med regeringen samt Region Syddanmarks stabile økonomi betyder, at det er muligt at styrke især psykiatrien væsentligt.
  En del af det netop indgåede budgetforlig for 2019 indebærer flere mobile skadestuer i psykiatrien og akut psykiatrisk udrykningstjeneste, udbredelse af personlig medicin med skræddersyet behandling til kræftpatienter samt bedre introduktion og kompetenceudvikling til medarbejderne på sygehusenes fælles akutmodtagelser, medicinske afdelinger og i psykiatrien.
  
  Det oplyser Region Syddanmark i en pressemeddelelse.
  Bag forliget står Venstre, Socialdemokratiet, Socialistisk Folkeparti, Dansk Folkeparti, Det Konservative Folkeparti, Radikale Venstre og løsgænger Marianne Mørk Mathiesen.
  Samlet set står 39 af regionsrådets 41 medlemmer bag forliget. Enhedslistens to mandater er ikke med i forliget, men overvejer om de vil tilslutte sig.
  Samlet set sikrer budgetforliget 43 millioner kroner ekstra til psykiatrien til næste år og 30 millioner kroner ekstra til behandlingen af fysiske sygdomme.
  